
[bookmark: TextBodyBegin][bookmark: _GoBack]Euroopan parlamentti, joka
–	ottaa huomioon Petr Bystronin koskemattomuuden pidättämistä koskevan pyynnön, jonka toimitti Saksan liittovaltion oikeusministeriö 27. elokuuta 2024 päivätyllä kirjeellä, jossa välitettiin München I:n pääsyyttäjän pyyntö Münchenin alueoikeudessa vireillä olevassa rikosasiassa ja josta ilmoitettiin täysistunnossa 16. syyskuuta 2024,
–	on kuullut Petr Bystronia 29. tammikuuta 2025 työjärjestyksen 9 artiklan 6 kohdan mukaisesti ja ottaa huomioon tämän kuulemistilaisuudessa toimittamat asiakirjat,
–	ottaa huomioon Euroopan unionin erioikeuksista ja vapauksista tehdyssä pöytäkirjassa N:o 7 olevan 8 ja 9 artiklan sekä Euroopan parlamentin jäsenten valitsemisesta yleisillä välittömillä vaaleilla 20. syyskuuta 1976 annetun säädöksen 6 artiklan 2 kohdan,
–	ottaa huomioon Euroopan unionin tuomioistuimen 21. lokakuuta 2008, 19. maaliskuuta 2010, 6. syyskuuta 2011, 17. tammikuuta 2013, 19. joulukuuta 2019 ja 5. heinäkuuta 2023 antamat tuomiot[footnoteRef:1], [1:  	Yhteisöjen tuomioistuimen tuomio 21.10.2008, Marra v. De Gregorio ja Clemente, C-200/07 ja C-201/07, ECLI:EU:C:2008:579, unionin yleisen tuomioistuimen tuomio 19.3.2010, Gollnisch v. parlamentti, T-42/06, ECLI:EU:T:2010:102, unionin tuomioistuimen tuomio 6.9.2011, Patriciello, C-163/10, ECLI: EU:C:2011:543, unionin yleisen tuomioistuimen tuomio 17.1.2013, Gollnisch v. parlamentti, T-346/11 ja T-347/11, ECLI:EU:T:2013:23, unionin tuomioistuimen tuomio 19.12.2019, Junqueras Vies, C-502/19, ECLI:EU:C:2019:1115 sekä unionin yleisen tuomioistuimen tuomio 5.7.2023, Puigdemont i Casamajó ja muut v. parlamentti, T-272/21, ECLI:EU:T:2023:373.] 

–	ottaa huomioon Saksan liittotasavallan perustuslain 46 pykälän,
–	ottaa huomioon työjärjestyksen 5 artiklan 2 kohdan, 6 artiklan 1 kohdan ja 9 artiklan,
–	ottaa huomioon oikeudellisten asioiden valiokunnan mietinnön (A10-0030/2025),
A.	ottaa huomioon, että München I:n pääsyyttäjä on pyytänyt Euroopan parlamentin jäsenen Petr Bystronin parlamentaarisen koskemattomuuden pidättämistä niiden häntä vastaan esitettyjen syytteiden yhteydessä, jotka on nostettu Saksan rikoslain 86a pykälän nojalla tarkasteltuna yhdessä mainitun lain 86 pykälän kanssa; ottaa huomioon, että syytteet koskevat perustuslain vastaisten järjestöjen ja terroristijärjestöjen symbolien väitettyä käyttöä;
B.	ottaa huomioon, että pyynnön mukaan sen jälkeen, kun Ukrainan Saksan-suurlähettiläs erotettiin virastaan 12. heinäkuuta 2022, Petr Bystron julkaisi Twitter-tilillään väitetysti kuvakollaasin, jossa esitettiin kuvia henkilöistä, jotka ovat aiemmin hoitaneet korkeaa julkista virkaa ja jotka pitivät oikeaa tai vasenta käsivarttaan kohotettuna osoittaen sormillaan ylöspäin; ottaa huomioon, että kuvakollaasin yhteyteen oli liitetty teksti ”Bye, bye [...]! Saksalaiset poliitikot vilkuttavat hyvästiksi!”[footnoteRef:2]; ottaa huomioon, että Petr Bystronia vastaan esitettyjen syytteiden mukaan hän oli vähintäänkin hiljaisesti hyväksynyt sen, että kyseiset kuvat tuottaisivat objektiiviselle Twitter-käyttäjälle vaikutelman siitä, että kuvattu asento oli niin kutsuttu natsitervehdys eli Hitlerin natsihallinnon käyttämä tervehdysmuoto; ottaa huomioon, että Petr Bystronia syytetään perustuslain vastaisten järjestöjen ja terroristijärjestöjen symbolien levittämisestä tai julkisesta käytöstä Saksassa; [2:  	Alkuperäisen tekstin käännös.] 

C.	ottaa huomioon, että tutkimusten tuloksena toimivaltaiset viranomaiset esittivät Petr Bystronin koskemattomuuden pidättämistä koskevan pyynnön, joka oli osoitettu Saksan liittopäiville, jonka jäsen hän tuolloin oli; ottaa huomioon, että Saksan liittopäivät pidätti Bystronin koskemattomuuden 7. syyskuuta 2023;
D.	ottaa huomioon, että Petr Bystron valittiin Euroopan parlamenttiin vuonna 2024 pidetyissä Euroopan parlamentin vaaleissa; ottaa huomioon, että lopullisen vaalituloksen ilmoittamisen jälkeen toimivaltaiset viranomaiset keskeyttivät 9. heinäkuuta 2024 tekemällään päätöksellä väliaikaisesti Bystronia koskevan rikosoikeudellisen menettelyn voidakseen pyytää hänen koskemattomuutensa pidättämistä;
E.	ottaa huomioon, että Petr Bystron ei ollut Euroopan parlamentin jäsen väitetyn rikoksen tekohetkellä;
F.	toteaa, että väitetty rikos ja sen johdosta esitetty koskemattomuuden pidättämistä koskeva pyyntö eivät liity Petr Bystronin tehtäviään hoitaessaan ilmaisemaan mielipiteeseen tai hänen äänestykseensä Euroopan unionin erioikeuksista ja vapauksista tehdyssä pöytäkirjassa N:o 7 olevassa 8 artiklassa tarkoitetulla tavalla;
G.	ottaa huomioon, että Euroopan unionin erioikeuksista ja vapauksista tehdyssä pöytäkirjassa N:o 7 olevassa 9 artiklan ensimmäisen kohdan a alakohdassa määrätään, että Euroopan parlamentin jäsenillä on oman valtionsa alueella kansanedustajille myönnetty koskemattomuus;
H.	ottaa huomioon, että Saksan liittotasavallan perustuslain 46 pykälän 2, 3 ja 4 momentissa säädetään seuraavaa:
”(2)	Jäsentä ei voida vaatia vastaamaan tai pidättää rangaistavasta rikkomuksesta ilman liittopäivien suostumusta, ellei häntä tavata itse teosta tai seuraavan päivän kuluessa.
(3)	Liittopäivien suostumus vaaditaan myös aina, jos jäsenen henkilökohtaista vapautta rajoitetaan tai jos häntä vastaan käynnistetään 18 pykälän mukainen menettely.
(4)	Jäsentä vastaan käynnistetyt rikosoikeudelliset menettelyt tai 18 pykälän mukaiset menettelyt tai pidätys taikka muu jäsenen henkilökohtaisen vapauden rajoittaminen on keskeytettävä liittopäivien vaatimuksesta.”;
I.	ottaa huomioon, että parlamentaarisen koskemattomuuden tarkoituksena on suojella parlamenttia ja sen jäseniä oikeudenkäynneiltä, jotka liittyvät toimintaan, jota harjoitetaan hoidettaessa parlamentin jäsenten tehtäviä ja jota ei voida erottaa kyseisistä tehtävistä;
J.	ottaa huomioon, että työjärjestyksen 5 artiklan 2 kohdan mukaan parlamentaarinen koskemattomuus ei ole jäsenen henkilökohtainen erioikeus vaan tae koko parlamentin ja sen jäsenten riippumattomuudesta;
K.	toteaa, että tässä tapauksessa parlamentti ei ole löytänyt todisteita fumus persecutionis ‑tilanteesta eli tosiseikkoja, jotka osoittaisivat, että kyseessä olevan oikeudenkäyntimenettelyn tarkoituksena on vahingoittaa jäsenen poliittista toimintaa hänen toimiessaan Euroopan parlamentin jäsenenä;
L.	ottaa huomioon, että parlamenttia ei voida rinnastaa tuomioistuimeen eikä parlamentin jäsentä voida pitää koskemattomuuden pidättämistä koskevassa menettelyssä ”syytettynä”[footnoteRef:3]; [3:  	Unionin yleisen tuomioistuimen tuomio 30.4.2019, Briois v. parlamentti, T-214/18, ECLI:EU:T:2019:266.] 

1.	päättää pidättää Petr Bystronin koskemattomuuden;
2.	kehottaa puhemiestä välittämään tämän päätöksen sekä asiasta vastaavan valiokunnan mietinnön viipymättä Saksan tasavallan toimivaltaiselle viranomaiselle ja Petr Bystronille.

